|  |
| --- |
| ethnosimo-aade-gr |

Αθήνα, 23 Απριλίου 2025

**ΔΕΛΤΙΟ ΤΥΠΟΥ**

**ΑΑΔΕ: Στις 25/4 η αυτόματη υποβολή των προσυμπληρωμένων δηλώσεων - Εκπτώσεις φόρου για έγκαιρη υποβολή**

Την **Παρασκευή 25 Απριλίου** οριστικοποιούνται αυτόματα από την Ανεξάρτητη Αρχή Δημοσίων Εσόδων οι **προσυμπληρωμένες και προεκκαθαρισμένες δηλώσεις φορολογίας εισοδήματος φυσικών προσώπων**, χωρίς να απαιτείται καμία ενέργεια από τους υπόχρεους.

Οι φορολογούμενοι καλούνται να ελέγξουν την πληρότητα και την ορθότητα των προσυμπληρωμένων στοιχείων. Σε περίπτωση που διαπιστώσουν ανακρίβειες ή ελλείψεις, μπορούν να προχωρήσουν στη διόρθωση ή συμπλήρωσή τους, ως εξής:

* **έως 24/4:** υποβολή **αρχικής** δήλωσης
* **από** **25/4 έως 15/7**: υποβολή **τροποποιητικής** δήλωσης, χωρίς κυρώσεις (επέχει θέση αρχικής δήλωσης).

Εφόσον ο φόρος που θα προκύψει **εξοφληθεί έως τις 31/7**, όλοι οι φορολογούμενοι δικαιούνται τις ακόλουθες **εκπτώσεις**:

* 4% για δηλώσεις που υποβάλλονται έως 30/4
* 3% για δηλώσεις που υποβάλλονται από 1/5 έως 16/6
* 2% για δηλώσεις που υποβάλλονται από 17/6 έως 15/7

Ειδικά για τους φορολογούμενους που συμμετέχουν σε νομικά πρόσωπα ή νομικές οντότητες που τηρούν απλογραφικά βιβλία, η **έκπτωση 2%** ισχύει για δηλώσεις που θα υποβληθούν από **17/6 έως και 31/7**.

Επισημαίνεται ότι για να εφαρμοστούν οι παραπάνω εκπτώσεις, **η εξόφληση του φόρου μπορεί να γίνει είτε εφάπαξ είτε τμηματικά, αλλά σε κάθε περίπτωση μέχρι και την 31/7.**

Για περισσότερες πληροφορίες, οι ενδιαφερόμενοι μπορούν να επικοινωνούν με το Κέντρο Εξυπηρέτησης Φορολογουμένων (ΚΕΦ) της ΑΑΔΕ στο (+30) 213 162 1000, τις εργάσιμες ημέρες και ώρες 07:30 – 17:00.